
Genta reina, Sénher Capolier, Cars confraires, Cars amics, 


Léva le cap, mon Pople vielh, 
Torna laurar las tias bosigas, 
Chuca ta fe dins tas rasigas, 
Per claronar qu’es ton desvelh ! 


Ditz cd queia dins ton cabelh 
E que ton cor se te fa nhirgas 
Qu’es en pensant a las Amigas 
Del grand Emperi del Solelh ! 


Anem les joens, Febus abans ! 
Que cal bastir tot en raibant 
Més... sens estaca... e totjorn libres 


Prenetz lo lum... siatz bota-foc ! 
Sense confondre Amics Felibres 
Le lenga d’6c... en lenga “ toc”. 


Aquela crida per la Santo-Estello de 2004 a Avinhon, Lois Dejean l’avia 
deja preparada per la felibrejada de Luishon, un mes avant, lo détz-e- 
set d’abril de 2004, per commemorar lo cent cinquanti€ma anniversari 
de la fondacion del Felibrige e per un omenatge al majoral Bernat 
Sarrieu, per lo centi€ma anniversari de |’Escolo deras Pireneos. 


Per co que foguét dins aquela escola que Lois Dejean visquet oras 
estrambordantas. | avid ocupat la carga de secretari-general que |i 
avian fisada Juli e lvona Ponsolle en 1975. Aquels d’aqui, dempuei un 
desenat d’annadas avian presat sa sinceritat e son estrambord. 


Juli e lvona Ponsola, lo majoral Raimond Lizop, lo majoral Joan Nayrou, 
senator d’Arieja, tots vertadiérament estacats a lor lenga mairala que, 


disian amb forca rason, cal pas confondre amb una pretenduda lenga 
regionala. 


A lor exemple, Lois Dejean, sa vida tota, a pas jamai mancat de 
coratge, sia en Lengadoc, sia dins tota la Gasconha e mai que mai en 
Bearn ont  l’avian  apeladas_ d’importantas _ responsabilitats 
professionalas. 


Oc, plan segur, zo sabem tots, la batésta d’aquela escola contra “ la 
lenga de referéncia, normalizada” que s’ensenha als mainatges, 
agradet pas a tot lo monde. Vertadiéra “ peleja deths Ancians dab eths 
Modérnes” a secodut lo domeni comengés. Las escosentas atacas 
contra “‘ths ouccitases” e la longa letra que manderon los 
administrators de l’Escolo, lo President Joan Nayrou, majoral del 
Felibrige en testa, al ministre francés de |’Educacion Nacionala, pel 
biais del rector de I’Académia de Tolosa, lo 27 de febriér de 1977, tre la 
sortida del libre La Petite anthologie occitane du Comminges, 
d’Andrieu Lagarda, ont demandavan : de bien vouloir veiller a ce que la 
“Petite Anthologie Occitane du Comminges”, de Monsieur André 
Lagarde, ne franchisse point les portes des établissements de 
Education Nationale [...] e ont demandavan tanben [...] a ce que la 
graphie occitane, unique responsable des erreurs de langage des 
artistes de la Radio Régionale, y soit remplacée, dans les oeuvres 
écrites par une graphie ne déformant pas les sons..., grandiran pas 
aquela Escolo. 


Los Ponsole quitan lo Felibrige, en l’acusant de compromission amb 
loccitanisme “ flot trouble et tumultueux (..), crue passageére mais 
combien dangereuse aussi” (Louis Daulon, 1977), e fan lor propre 
consistori que a per toca - coma lo rapela lo nom, empruntat a un pic 
de la montanha, que porta cadun d’el cinquanta Isards d’Or 
(l’equivalent de la cigalo mistralenca) - d’espandir dins tota la region 
pirenenca e prepirenenca. Lo Comenge va sortir amendrit, orfalin, 
d’aquela luta en granda partida estérla e fraticida. Que lor causida éra 


d’ensenhar la granda diversitat fargada e transmesa par los Omes e las 
femnas de cada terraire, al fial de las annadas, naturalament, 
afranquesits de las constrenchas dels poders politics o academics. 


Aquo’s la Val d’Aran que aucara lo gascon al reng de lenga oficiala amb 
la publicacion, en 1982, del téxte d’Es Normes Ortografiques der 
Aranés - que consacra definitivament l’usatge de la grafia d’inspiracion 
occitanista en Aran - e subretot, |’adopcion, lo 3 d’agost 1990, de la lei 
catalana sus l’Estatut Especiau d’Aran, que garantis los drechs 
linguistics dels Aranés. La lei dita del 13 de julhét 1990, sul Régim 
Especiau d’Aran, que, entre autras dispausicions mai, proclama, en son 
article 2, que “er aranés, varietat dera lengua occitana e propia 
d’Aran, ei oficiau ena Val d’Aran”. Aquela reconeissenca vai coronar 
de succes los esforces afogats d’un punhat de patridtas aranés de la 
primiera ora. Aquo’s per una bona part la conclusion del trabalh d’un 
Frederic Vergés Bartau que revira e adapta libres de contes pels 
mainatges e que es l’autor d’un precids Petit Diccionari multilingue 
Castelhan - Aranés (occitan) Catalan - Francés, unic en son genre. La 
Gléisa joga son rdtle, amb Mossen Jusep Amiel Solé que plan 
simbolicament vai depausar a Jerusalem un exemplari en aranés del 
Nostre Paire (Pare Noste, Noste Pair). Lo concors literari M ossen Condé 
Sambeat encoratja la creacion, los textes primats son publicats dins la 
colleccion Garona. Facia a quela consecracion de l’escrit, la lenga 
parlada subis, ela, los degalhs del torisme de massa e la solidaritat 
entre los dos costats del Pont-del-Rei joga gaire. 

e 

e Trobam mai que mai los autors de Il’Escolo deras Pirineos dins 
la revista Era Bouts dera Mountanho, que lo primiér numero pareguet a 
la prima de 1905. Son per la mager part del temps ont la lenga éra 
correntament parlada. Sovent pastats de nostalgia, lors escrits an una 
naturalitat, una autenticitat, una serenitat, qu’auran pas totjorn lors 
successors. Podém citar Ivona Ponsolle, Michel Gez, Justén Gouazé, 
Louis Daulon. L’Escolo deras Pireneos compta d’escrivans aranés : 
Marie-Thérése Campa Grané e sa sor Ma. Carme Campa Grané, Maria 


Pilar Rodriguez Rafel que foguet guerdonada de l’Isard d’Or de 
PEscolo. 


La publicacion del Vademecum Aranense de Jép de M ontoya Parra, tre 
lo mes d’abrial de 1999, marca una data mager dins |’istoria de la lenga 
e de la literatura comengesa. Dins aquel subrebél obratge, presentat 
coma una antologia abracant tota una corderingua de textes en gascon 
des nautes sorces dera Garona (segon la propia definicion de |’autor) 
que van del darriér térc del ségle xi, pels mai antics, jusca a |’auba del 
tresen milenari, pels mai recents, marcara l’usatge de la grafia dita 
normalizada - que los membres de I’Escolo deras Pirenéos avian tant 
combatut. Autre messatge, aquel libre joslinha l’unitat de la Val d’Aran 
e del Naut Comenge, los téxtes inhoran las frontiéras. 

Mas lo dinamisme aranés a pauc d’efiechs de |’autre costat del Pont 
del Rei, l’avem dit, ont la lenga, a l’encontrari de las generacions 
precedentas que fasian un usatge constant d’aquela lenga entre els e 
qu’avian clarament consciéncia de |’estrecha parentat lingUistica que 
recampava dels dos costats de la frontiéra, los occitanistas aranés, que 
se reclaman de bon cor - en paraulas, au mens, d’una “Gran 
Occitania ”, se senton gaire solidaris de sos vesins los mai proches. 


Demest los autors d’Era Bouts dera mountanho, cal far una placa bela 
a Joan Castex, nascut en 1929 a Sant M amet, que nos a quitats fai pauc 
de temps. Amic d’André Lagarde et de Jacques Alliéres a l’Académia 
dels Jocs Florals, animator de la Revue du Comminges e secretari 
perpetual de |I’Académia Julien Sacaze. E tanben Miquéu Pujol, nascut 
a Ercé en 1932. Petit-filh d’orsalhér, participet al film “ L’Orsalhér” de 
Jean Fléchet. 


Per far levar lo pan de uéi, cal totjorn servar un troc de pasta d’iér. Lois 
Dejean fasiad partida d’aquel monde qu’avian aprés sa lenga en 
escotant, e el, en escotant mai que mai son paire, bolanger, 
qu’acompanhava dins los vilatges del Volvestre ont liurava lo pan e 


charrava longtemps amb sas practicas, rarament en Francés. Escotem- 
lo nos zo dire: 


Filh del bolanger 


Mon paire fasia pan, ne’n soi pas vergonhés, 
E desempuéi cap d’an a la fin de l’annada 

La vrespada partia cada jorn en tornada 
Portar marcas enla sens far l’estifanhds. 


Sens farina pr’aquo, son cap qu’es blanquinhés ; 
S’ag a plan meritat d’acabar la fornada ! 

Fasia bon al fornilh les matins de torrada 
S'escotar le grilhon plorar qu’es besonhés. 


Jamés debrembarai l’odor del pan daurat 
Ni tanpauc sa color pr’amor qu’es la del blat ; 
Que voletz ai agut le breg dins las fogassas... 


Tanben, dins mon pais, soi pas un “ estrangeér ”, 
Pels mius amics Pacans a las réchas patassas, 
Que demori totjorn... “ le filh del bolangér ”. 


Se revelét de mai un animator inventiu e ardit, en fondar a Rieux 
Volvestre, lo Museu dels Pacans, nom balhat als estatjants d’aquela 
ciutat, e tanben lo Festival Patois del Calelh. Dintrat al Felibrige, 
promogut a la presidenca de la mantenanca Gasconha-Bearn, foguét 
nomat, en 1984, majoral, succedant a Joan Nayrou, defuntat l’an 
d’avant. 


Se plasia a lovenjar |’Obra de Bernat Sarrieu, lo fondator de la revista 
Era bouts dera mountanho en 1903 e de I’Escolo deras Pireneos en 
1904, majoral del Felibrige en 1910, venem de ne’n parlar. Disian de 
Lois Dejean qu’éra la sola personalitat del monde literari del Miegjorn 


qu’avia pas paur de lovenjar, en public, |’6bra immensa de Bernard 
Sarrieu. La botant en parallela amb la de Frederic Mistral, non per los 
Opausar que los dos Omes avian ideals comuns e una prigonda estima 
lun per l’autre, ausava proclamar : “ Mistral |’a pas fait, aqud ! ”. 


Sarrieu, poeta, inspirat e productiu, autor, mai que mai d’una epopeia 
de 32000 verses, La Pyrénéide, demorada dins l’estat ont éra quand 
l'aviad presentada, en 1912, als JOcs florals de Tolosa, valent-a-dire, 
simplament dactilografiada, exercava tanben son engenh dins de 
domenis divers, coma per exemple, las cancons, mai de dos cent vint, 
la toponimia e subretot la publicacion d’dbras d'autres autors, 
qu’enriquesissia, per las botar en valor, de nombrosas notas 
explicativas. E Lois Dejean podia pas se conortar en soscant que mai 
dels tres quarts dels obratges dau valent sant mametés, son pas 
estadas publicadas. 


Lois Dejean éra nascut a Rieux Volvéstre, son trabalh e sas 
responsabilitats professionalas l’avian menat sus Pau, ont cabusset 
dins lo crusol de la cultura bearnesa. Defensor de la lenga gascona e sa 
diversitat dins los terraires dels Pirenéus, apassionat de cants, poéta a 
sas oras, fogueét guerdonat per una Flor d’Aur als J 6cs florals de |’Escolo 
deras Pirineos. Animet un temps lo festival de Sirds en Bearn e tanben 
lo Festival Patois del Calelh a Rieux. 


Orator de tria, foguet tanben un simpatic presentator de las “ Héstas 
Gasconas” entre 1978 e 1982, venguda la “ Hesta Comengesa” que 
volguet tornar lancar en 2001 a Sent Gaudens. Avia pas desbrembat 
son terraire d'origine maisei que demorava un membre incontornable 
dels “Archers du Papogay” a Rieux, ciutat ont faguet quilhar en 
decembre de 2004 una lausa dins lo casal de la maison comuna, en 
omenatge a Frederic Mistral pel cent cinquanten aniversari de la 
fondacion del Felibrige. 


Foguet l'iniciator del Festival del Papogay a Rieux Volvestre que 
presentava, tots los ans, emb l’engenh que li coneissian, amb son 
afogament de felibre al vérbe talentuds e ric del parlar gascon. Es en 
1958, avia tretze ans, per la felibrejada de Rieux, que descobra e se 
meravilha per la riquesa dels costumes e de las colors que son lo rebat 
de nostras culturas localas... Puéi foguet en 1965 ont amb qualques 
joines del fogal decidét de far desfilar lo rei sus un carri tirat per de 
budus, entorat de bélas rivesas en costume local. D’aquel Papogay 
memorable naissera lo groupe dels “Arquierots del Papogay”. 
D’annada en annada, la fésta sera mai béla, mai fastuosa, enriquesida 
amb de carris, de gropes folclorics e musicals. 


Avia retrobat los “ Troubadours du Comminges ” fai qualquas annadas. 
Per son saber, sa cultura, sa passion per los cants tradicionals, 
aportava una nota critica, daus uns cOps sens concession, sus sas 
prestacions. Estacat al devenir del grope, aquo’s el qu’avia perpausat 
lo nom dels “Mainatjés” per los drdlles del grope, los “ joines 
borrons", ¢o-disia. Aquels d’aqui, per la boca de lor responsable li 
rendéron aquel darriér omenatge : 


“Adiu Loison, que t’arremerci plan ente eths consélhs, ent ara 
confiancia, ent ara ton amistat. 

Qu’at prometi de contunhar a servar eras Tradicions tan caras ath ton 
cor. 

Que demoraras tostemps ath recanton det noste cor. 

Adichats, Loison. ” 

Que Lois Dejean éra fort estacat a la tradicion, mas subretot a sagut la 
transmetre, far compréner coma éra important de la servar tala qu’es, 
de la preservar per las generacions futuras. Aimava de dire : Una 
tradicion es pas bela pr’amor qu’es anciana, es venguda anciana 
pr’amor qu’es demorada béla. 


Aquela frasa nos agrada e la fasém de bona gracia nostra en Perigord, 
ont avém belcop de mal a transmetre las valors de nostras tradicions e 
mai que mai de nostra lenga. 


Los qu’an acompanhat lo majoral Lois Dejean a sa darniera estanca, 
disparegut trop léu a seissanta ans, an poscut legir aquel epitafi que 
resumis a el tot sol l’amor que portava a son terraire e a la tradicion: 
Aimi plan mes qu’enloc, aimi ma térra d’Oc. 


Aprep Louis Roumieux, (que, en 1861, foguét lo prumiér a baptejar sa 
drolla del nom de Mirelha, Mistral estent naturalament lo pairin, 
Roumieux que reculhiguét dins sos brac los darriér buf d’Aubanel e que 
li barret los uelhs), aprép Paul Chassary, aprép Charles Grando, aprep 
Jean Nayrou, aprep Lois Dejean, me veiqui dins la granda familha del 
Consistori, fir de portar aquela cigala de Nimes. Cadun de son biais, 
dins l’ombra o dins lo solelh, amb sas vertuts e sas flaquesas, mas 
totjorn dins la dralha de Frederic Mistral e de sos amics, fondators del 
Felibrige, devem contunhar d’esperlongar l’dbra granda e 
estrambordanta d’aquels valents davanciers. Nos cal a nostre torn, 
portar una péira bela a la montjdia de nostra cultura. 


En 1877 a Avinhon, Mistral balhava una definicion remirabla de 
la lenga, sovent citada: la lenga aquo’s: la revelacioun de la vido 
vidanto, la manifestacioun de la pensado umano, |’estrumen subre- 
sant di civilisacioun e lou testamen parlant di soucieta morto o vivo. La 
toca del Felibrige, nos ditz Mistral, es de sauvar nostra lenga: Z6ou 
dounc, Messiés e Damo! mantenen e ensignen la lengo maire dou 
Miejour. Manteni e ensigna, per aquo fau ensigna au pople lou respet 
de sa lengo e lou mantenemen de sa dignita de raco. 


(...) Despiéi Aubagno, 

Jusqu’au Velai, fin-qu’au M edo. 
La gardaren riboun-ribagno, 
Nosto rebello lengo d’O ! 


La parlaren dins li vanado, 

| meissoun, i descoucounado, 
Entre amourous, entre vesin ; 
La charraren emé salivo 

En barrejant nostis dulivo, 

En destregnent nosti rasin.* 


Mercejam los amics de Lois Dejean per los rensenhaments que nos an balhats. La 
mager part dels téxtes sus l’Escolo deras Pirineos e sus sa revista Era bouts dera 
Mountanho son tirats de la Revue de Comminges n° 1, 2, et 3 de 2006. 


1 Frédéric Mistral, Lis Isclo d’Or, Culture Provencale et M éridionale, 
1981. 


